《中秋之夕分宪张侯以陆羽泉煎茶分惠》
明代·龚敩

昔有仙人陆鸿渐，性嗜苦茗心骨清。崖泉石甃举品第，好山处处留佳名。

建溪顾渚得异品，惠山之外惟中泠。琵琶洲前千越溪，镌石作灶留山坰。

龙涎倾臼古鼎翠，星火迸石寒烟青。蓬莱弱水恍不隔，一啜世累鸿毛轻。

灵山之阳东冈麓，井冽寒泉皎如玉。何年凿破太古心，云是仙人手亲掬。

乃知往者未足珍，此茗此泉当绝伦。诛茅卜居总为此，一丘一壑聊栖真。

汲清瀹碧匪曾倦，咫尺市廛少相见。高情不免留人间，却著茶经二三卷。

尔来寂寞千载馀，山荒石老人丘墟。樵夫牧子罕知识，山僧野老空长吁。

西江分宪列仙辈，暂屏喧嚣驻旌旆。云关雾幌豁然开，剩水残山价增倍。

踟蹰归马来自东，飘如翳凤乘天风。百年穷达固有异，万古高义将无同。

官舍归来细烹汲，飞翠浮光兔毫湿。韦布书生例见邀，高牙大纛嗟何及。

寒儒未必工文章，三椀浪说搜枯肠。佳期三五夜不寝，起舞皓月回清光。

妻孥大醉我独醒，仰看桂花月中影。欲读茶经且复休，漫写狂歌发深省，安得相从赋石鼎。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。